Verbod op glinsterstof versoekArgieffoto Omgewingsnavorsers versoek ŉ wêreldwye verbod op glinsterstof (“glitter”), weens die skade wat dit aan die omgewing aanrig. Glinsterstof word gewoonlik in kunsvlyt gebruik en word vervaardig van klein plastiekdeeltjies. Volgens wetenskaplikes beland dié deeltjies in die oseaan en in die natuur waar diere dit inneem. Prof. Richard Thompson het navorsing gedoen oor die impak van plastiek op mariene omgewings en het bevind dat tot ŉ derde van visse wat in die Verenigde Koninkryk gevang word, plastiekdeeltjies geëet het. “Ek was baie besorg toe iemand vir my dogters stortseep gekoop het wat boonop glinsterstof bevat,” het Thompson aan The Independent gesê. “Dit word in die drein afgespoel en beland dan uiteindelik in die oseaan.” Dr. Trisia Farrelly, ŉ navorser aan die Massey-universiteit in Nieu-Seeland, het gesê glinsterstof behoort wêreldwyd verbied te word, omdat dit ŉ mikroplastiek is. Volgens die National Ocean Service is mikroplastiek veral verantwoordelik dat dit oseane besoedel. Mikroplastiek en veral mikrokorrels, klein stukkies plastiek wat in skoonheidsprodukte voorkom, is die grootste oorsaak van oseaanbesoedeling, volgens die verslag. Die klein plastiekdeeltjies word nie deur filtrasiestelsels gekeer nie en beland in ons oseane en mere. BBC News het berig sommige Britse kleuterskole het reeds die gebruik van glinsterstof verbied, weens die “vreeslike skade” wat dit aan die omgewing aanrig. Aldus Fox News het sekere state in Amerika ook reeds die gebruik van mikrokorrels in skoonheid- en gesondheidsprodukte verbied.